
J e g y z ő k ö n y v

Készült: Halásztelek Város Önkormányzat Képviselő-testület 2011. szeptember 30-án, 18,20 órakor megtartott rendkívüli ülésén.

Az ülés helye: Hunyadi Mátyás ÁMK Hangverseny terem (2314 Halásztelek, Somogyi B. u. 50-52.)

Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Lengyel Izabella, Papp Kornél, Tóth Endre Attila, Végváriné Nyíri Lídia képviselők
Megjelent meghívottak: Baloghné dr. Nagy Edit jegyző, Csillag Erika igazgatatási irodavezető, Horváth Attila pénzügyi irodavezető, Gyurián Ferenc bizottsági tag
Szentgyörgyi József köszönti a testületi ülésen megjelenteket. Megállapítja, hogy a testület 7 fővel határozatképes, Igaz Tibor és Stefanik Zsolt képviselők kimentésüket kérték. Megkérdezi, ki jelentkezik jegyzőkönyv hitelesítőnek. Megállapítja, hogy Végváriné Nyíri Lídia és Szabó Tibor jelentkezik. Kéri a bizottságot szavazzon a jegyzőkönyv hitelesítők személyéről. Megállapítja, hogy a bizottság egyhangúlag elfogadta a jegyzőkönyv hitelesítőket. Ismerteti, a mai rendkívüli ülésnek egy napirendi pontja van, a folyószámla hitel felvétele tárgyában a közbeszerzési eljárás meghirdetése. Szavazásra bocsátja a napirendet. Megállapítja, hogy a testület egyhangúlag elfogadta a napirendet. 

Napirend 1. pontja:
A Halásztelek Város Önkormányzata lejáró folyószámla hitele helyett új folyószámlahitel felvétele tárgyában közbeszerzési eljárás meghirdetése (írásos)
Előterjesztő: Szentgyörgyi József polgármester

Szentgyörgyi József szóbeli kiegészítésként elmondja, mint azt az írásos előterjesztésben is jelezte, főleg két ok miatt került rossz anyagi helyzetbe az önkormányzat. Az egyik ok, hogy több mint 78 mFt van olyan pályázati pénzekben, melyeket tavaly ősszel lezártak és a kifizetés azóta csúszik, vagy csak részben történt meg a kifizetése, hiszen az iskola 250 mFt-jából még hátravan több, mint 48 mFt, a záró kifizetésre várnak, de ilyenkor természetesen teljes ellenőrzés van, ami miatt folyamatosan hiánypótlást kérnek. Rámutat arra, hogy tavasszal a költségvetés tervezésénél bár éves folyószámla szerződés terjesztett elő, de a vitában ő mondta azt, hogy szeptember 15-től a gépjármű adó és az iparűzési adó második részletével az önkormányzatnak az előző évi iskola beruházásból származó túlköltését ki kell egyenlítenie, tehát addigra tudják ezt konszolidálni. Nem számolt azzal, hogy a gazdasági válság az előző évinél sokkal hátrányosabban éri az önkormányzatot, s már látható, hogy még 80 %-os teljesítést sem érnek el összességében a bevételek. Hozzáteszi, nemcsak az adófizetésekben romlott meg ilyen nagymértékben a morál, hanem a közművek díjfizetésében is. Ebből kifolyólag több, mint 120 mFt-os összeg, ami jelenleg hiányzik a költségvetésből, melynek a beérkezésével eredetileg számoltak. A folyószámla hitel lezárását október 15-re hozta előre a testület, amikor a hitelszerződést elfogadta. Szeptember 15-18. körül érkeznek be az adóbevételek, akkor látták és szembesültek azzal, hogy nem fog teljesülni a bevétel. Ekkor felvette az ügyvéd úrral a kapcsolatot, hogy készítsék elő a folyószámla hitel hosszabbítását, melynél 8 mFt a közbeszerzési értékhatár, melyet addigra érnek el, mire lejár a jelenlegi folyószámla hitel, tehát egyszerű hosszabbításra nincs lehetőség. Ezért, egy gyors meghívásos, tárgyalásos közbeszerzési eljárást készítettek elő, hiszen egyetlen pénzintézet tud ajánlatot nyújtani, az önkormányzat folyószámla vezető bankja. A határozati javaslat a közbeszerzési eljárás mai napon történő elindításáról szól, mert ha ma elindítja a testület, akkor hétfőn lefolytatják a tárgyalás, még aznap a pénzügyi bizottságnak van jogosultsága dönteni ebben a kérdésben, akkor 4-ével indul a 10 nap észrevételezési idő és 14-én aláírható a folyószámla hitel szerződés. A határidő nagyon szoros, kényszerhelyzetben vannak, mert mínusz 100 mFt-on áll a folyószámla. A bérfizetéseknek, számlafizetéseknek eleget tettek, de nem tud az önkormányzat olyan mértékű pénzt termelni az elkövetkező két hétben, hogy a mínuszt jelentősen ledolgozzák, ezért készült a mai javaslat. A 135 mFt-ot a jelenleg igények szerint alakították ki, de értelemszerűen a 78 mFt-ból bármennyi viszonylag gyorsan bejön, akkor az összeg lejjebb fog menni, mert a folyószámla hitelnek megvan az a lehetősége, hogy nem a teljes összeg után kell a kamatot fizetni, hanem a ténylegesen felvett összeg után. Az idei év tapasztalata alapján az előterjesztés azt tartalmazza, hogy a közbeszerzés 1 +1 évre vonatkozik, így meghagyva a lehetőség arra, hogy éljenek ezzel a hitellel akkor is ha, vissza lesz fizetve a következő év elejéig. Kéri a pénzügyi bizottság elnökét ismertesse a bizottság döntését.
Lengyel Izabella ismerteti, a bizottság egyhangúlag elfogadásra javasolja a határozati javaslatot.

Szentgyörgyi József kérdésnek, hozzászólásnak ad helyt.

Papp Kornél rámutat arra, hogy Polgármester úr többes szám első személyben beszélt, bizonyos esetekben magára érti a többes szám első személyt, más esetekben pedig jelzi, nem érti magát a többes szám első személy alá. A gazdasági válság következményeit nem látták előre. A nyolc esztendős elhibázott gazdaságpolitika, aminek a nyűgét szenvedjük, megspékelve egy gazdasági világválsággal, valóban nagyon mélyre taszította az önkormányzatot, de ezt a családok már nagyon rég érzik. Jól ismerik a szegényebb háztartások, ismeri a szociális bizottság, a közoktatási intézmények azt, hogy a családok ott sodródnak a szakadék szélén, várják a segítséget, a devizahitelesek legfőképpen, mert ők kerültek az érdeklődés homlokterébe. Elmondható, hogy Magyarország társadalmának a zöme – a középosztály és az alacsonyabb rétegek – a kezdet kezdetétől bőrükön érzi ezt a gazdasági válságot. Azt, hogy ez be fog gyűrűzni az adóbevételek elmaradása folytán, ezt sejteni lehetett. A FIDESZ képviselői abban a helyzetben voltak, hogy az első ránézésre túltervezett bevételeknek a kiadási oldalát próbálták meg visszaszorítani, gondol itt az ingatlaneladás kérdésére, s akkor jelezték is, hogy dekonjunktúra van, vélhetően nehéz ingatlant értékesíteni. A képviselői tiszteletdíjak meghatározásánál, a polgármester díjazásának a megállapításánál éppen ezért ragaszkodtak ahhoz, ami még törvényes, egyúttal minimális, a szinten tartáshoz. A képviselők esetében ez egy váratlan lépésnek tűnt, emlékszik képviselőasszony megjegyzésére. Magukon kezdték és úgy hiszi folytatni is kell. Mit hoz a jövő, az államosítás kérdésköre milyen építményt, milyen ingatlan érint, nem tudható. Nem érti a többes szám első személy alá magát, amikor az adóbevételek elmaradásának érzékelését értette Polgármester úr, mert a FIDESZ képviselők nagyon kevés információt kaptak arról, hogy pontosan hogy áll az önkormányzat. Úgy érzi, azok a kérdések, melyeket Jegyző asszonytól kértek és Irodavezető úrtól kapták a tájékoztatást, azok nagyon költőiek, nem egyértelműek, nem számszerűek voltak Ha a jelzést időben megkapták volna, akkor nem most hétfőn kezdeményezték volna, hogy szeretnék az egész gazdálkodást, vagy annak egy szeletét, a folyószámla forgalmán keresztül górcső alá venni. Megjegyzi, lehet ez szokatlan, de a pénzügyi bizottság elnökével együtt azt kezdeményezték – s ebben a hivatal készségesen segített –, hogy a tavaly decemberi utolsó bankszámla kivonattól kezdve a hétfői napig áttekinthessék a teljes forgalmat. Hangsúlyozza, a 2011. évben egyetlen egy napra ment a folyószámla egyenlege mínusz 100 mFt fölé és többször fordult elő, hogy a mínusz 170 mFt-ot megközelítette a folyószámla egyenlege. Úgy érzi, erről értesülhetett volna a pénzügyi bizottság és akkor előfordulhatott volna, hogy nem szeptemberben történik az „eszmélés”, hanem egy kicsivel korábban. Elmondja továbbá, a mínusz 100 és 170 mFt közötti egyenleg negyedévente 2,7 mFt kamatkiadást jelent az önkormányzatnak, mely tervezés szintjén megtalálható a költségvetésben. Kommunikáció szintjén mindig csak a pályázat került elő, az hogy utófinanszírozás, november 30., mindent ki kell fizetni, az állam 60 nap múlva fog teljesíteni, majd márciusban ugyanezt hallották. Akkor tudták meg, hogy november 30. helyett március 31-re módosította az önkormányzat a VÁTI-val az elszámolási határidőt. Azóta 6 hónap telt el és senki nem tudja az okát, hogy miért húzódik mindez, nincs pénz az államkasszában, vagy alapos indokkal kérték a hiányok pótlását, nem tudhatják. Megjegyzi, ha olyan minőségben történik a hiánypótlás, mint ahogy a testület kapja a beszámolókat, akkor elhiszi, hogy folyamatosan újabb információkat kérnek és késik a teljesítés. Hangsúlyozza, az önkormányzat igen válságos helyzetben van, de ez a helyzet kezelhető. Azt látják, hogy belátható időn belük, ha a pályázati bevételek nem teljesülnek, akkor nincs esély azt a vágyat teljesíteni, hogy mínusz 50 mFt-ra visszaáll a folyószámla hitel. Rámutat arra, a hétfői folyószámla hitel egyenleg – a mínusz 102 mFt – nem indokolja a 135 mFt-os közbeszerzést, a hétfői előterjesztés 130 mFt-ról szólt, a szerdai már 135 mFt-ról, s félt attól, hogy mire megérkezik már 140 mFt-ról fog szóban elhangozni. Tájékozódtak arról, hogy mennyi a kincstári támogatása az önkormányzatnak és az előterjesztéshez képest azzal a módosító indítvánnyal él, hogy ne 135 mFt-ban, hanem 125 mFt-ban határozzák meg a alsó határt pont azért, hogy még hatékonyabb odafigyelésre kényszerítse a hivatalt és a testületet ez a folyószámla hitel. Bízik abban, hogy a pályázati források teljesülnek, bízik abban, hogy egy következő egyeztetés során már nevetni fognak azon, hogy mínusz 135 mFt-ot kellett mondani és sajnálkoznak azon, hogy nem 70 vagy 50 mFt-ban kellett meghúzni a mércét. Még egy veszélyforrást lát, semmiféle információval nem rendelkeznek arról, hogy milyen feltételekkel vehet és vesz igénybe munkabér hitelt az önkormányzat, mert ezen időszakban két alkalommal vettek igénybe munkabér hitelt, július elején és szeptember elején. Mindkét alkalommal 20-21 napon belül a munkabér hitel kiegyenlítésére sor került. Utal arra, hogy nem ártana pénzügyi, ellenőrző bizottságként az ilyen esetekről értesülni, pont azért, mert minden alkalommal a „szakadék szélén volt a tántorgás” és a visszatöltésben is volt kockázat, mert ha nem sikerül, akkor a mínusz 170 mFt-os hitel is veszélyben forgott volna. 

Szentgyörgyi József további kérdés, észrevétel nem lévén névszerinti szavazásra bocsátja a határozati javaslatot. 

183/2011.(IX.30.) Képviselő-testületi határozat
Halásztelek Város Önkormányzatának Képviselő-testülete jóváhagyja a Halásztelek Város Önkormányzata részére 135.000.000,- Ft összegű folyószámla hitelkeret biztosítására vonatkozó – hirdetmény nélküli tárgyalásos – közbeszerzési eljárás megindítását a szerződéskötéstől számított 1 éves (+100% a Kbt. 50 § (2) bekezdésének megfelelően) futamidőre.

A hitel és járulékai visszafizetésének biztosítékául az önkormányzat költségvetési bevételeit ajánlja fel.

Az önkormányzat kötelezettséget vállal arra, hogy a hitel visszafizetés időtartama alatt a kért hitelt és járulékait a futamidő éveiben - a felhalmozási és tőke jellegű kiadásokat megelőzően - a költségvetésébe betervezi és jóváhagyja, illetve költségvetési előirányzat módosításai során figyelembe veszi.

A képviselő-testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 1990. évi LXV. tv. 88. §. /2/ bekezdésében meghatározott korlátozás alá.

A képviselő-testület felhatalmazza a polgármestert és a jegyzőt, hogy a fenti hitelre vonatkozóan az OTP Bank Nyrt-nél eljárjon, az ügylet egyéb feltételeiben megállapodjon, a hitelszerződést aláírja az Önkormányzat képviseletében. 

Határidő: 

azonnal
Felelős: 

Szentgyörgyi József polgármester
Szentgyörgyi József

IGEN
Szabó Tibor


IGEN
Erdődi Sándorné

IGEN
Lengyel Izabella

IGEN

Papp Kornél


IGEN


Tóth Endre Attila

IGEN


Végváriné Nyíri Lídia
IGEN

e l f o g a d v a
Szentgyörgyi József köszöni a szavazást. Bejelenti, a testület folyószámla hitelről szóló közbeszerzési eljárást megindítja. A tárgyalási nap a hétfői nap, amikor délelőtt 10,00 óráig kell az OTP-nek benyújtani, 12,00 óráig van lehetőség a hiánypótlásra, 14,00 órától van a tárgyalás, és utána kellene a pénzügyi bizottságnak üléseznie, hogy az eredményhirdetést meg tudják tenni. Kéri az Elnök asszonyt gondoskodjon a hétfői napon a rendkívüli bizottsági ülés összehívásáról 17,00 órára, a szociális bizottság ülése pedig kezdődjön 17,30 órakor.
Lengyel Izabella pontosítja az időpontokat, október 3-án hétfőn 17,00 órakor a pénzügyi bizottság, 17,30 órakor a szociális bizottság ülésezik, majd október 4-én kedden 17,00 órakor ismét ülésezik a pénzügyi bizottság a 2011. évi költségvetés I. félévi teljesítéséről. Jelzi, a pénzügyi bizottságnak van még egy határozata, melyről a testületnek is döntenie kell.

Szentgyörgyi József szavazásra bocsátja a pénzügyi bizottság javaslatát.

184/2011.(IX.30.) Képviselő-testületi határozat
Halásztelek Város Önkormányzatának Képviselő-testülete felkéri a Polgármesteri Hivatal vezetőjét, hogy amennyiben a költségvetési elszámolási számla egyenlege meghaladja a -115 mFt-ot, úgy arról 24 órán belül adjon tájékoztatást az elnökön keresztül a Pénzügyi, Ellenőrző és Településfejlesztési Bizottság tagjai számára.
Határidő: 

azonnal
Felelős: 

Szentgyörgyi József polgármester
7 igen

0 nem

0 tartózkodás




e l f o g a d v a
Szentgyörgyi József köszöni a testület munkáját, az ülést 18,30 órakor bezárja. 
K.m.f.


Baloghné dr. Nagy Edit



Szentgyörgyi József



  jegyző




     polgármester
Jegyzőkönyv hiteléül:






Szabó Tibor


Végváriné Nyíri Lídia
                        



          alpolgármester                          
képviselő

